Den danske holdkap over 4x50 meter fri vinder guld ved EM på kortbane. Stærkt svømmet af alle fire danskere. At Danmark har svømmestjerner i verdensklasse, er indiskutabelt. Men at bredden også er ved at komme med, blev bevist torsdag aften, da den kvindelige danske holdkap i 4x50 meter fri vandt guld ved EM på kortbane. Anført af verdensmesteren på 100 meter fri, Jeanette Ottesen, lagde danskerne sig i spids fra start. Hviderusland bragte sig i front ved andet skifte, og ved tredje skifte var det så Finland, der var i front. Pernille Blume skulle dog kun hente syv hundreddele på sidste tur, og da hun var en tiendedel af et sekund hurtigere end sin direkte finske modstander, var guldet hjemme. Mindst lige så imponerende var det dog, at kvartettens to yngste svømmere, Kelly Riber Rasmussen og Julie Levisen, svømmede op til deres allerbedste. Finland tog som nævnt sølv, mens Hviderusland vandt bronze. Det var Danmarks anden EM-medalje, efter at Rikke Møller Pedersen tidligere på aftenen vandt sølv på 50 meter bryst.
Nordjyske Julie Levisen fra Terndrup har vundet EM guld.